  Анжелика Тихонова корреспондент Финляндиын мерлыко вотэсъёсын финн-угор но самоди кылын гожъясь блогеръёс куспын вожвылъяськонлы йылпумъянъёс лэсьтӥзы. 13 вормисьёс пӧлы вить удмуртъёс пыризы. Со сярысь ужрадэз радъясьёслэн  ивортэмын. Конкурсэ пыриськон понна 57 куриськонъёс вуизы. Соос пӧртэм мерлыко вотэсъёсын - Instagram, YouTube, ВК но Facebook каналъёсын - 13 пӧртэм финн-угор но самоди кылъёсты возьматӥзы. Радъясьёслэн ивортэмзыя, жюрилэн ёзчиосызлы вормисьёсты бырйыны кельышлы вал ке но, туж секыт йӧтӥз. Малы ке шуоно ваньмызлэн ик конкурсэ пыриськисьёслэн пӧртэм контентсы, пӧртэм ужан амалзы, малпанъёссы. Соин соосты ӵошатыны капчи ӧй вал. Дунъясьёс блогеръёслэсь ас кылзэс кутэмзэс, постъёссэс поттамзэс, лыдӟисьёссылэсь лыдзэ, фин калыклы тунсыко луэмзэс чаклазы. Вормисьёс пӧлы Удмуртиысь кылбурчи, кырӟась Калыкъёслэн эшъяськон юртысьтызы ӧнерчи Богдан Анфиногенов, кырӟась, «Лудорвай» музейысь тодосъя ӧнерчи Анастасия Иванова, «Куара» огин (кивалтӥсез Владислав Степанов) но журналист, кылысь кылэ берыктӥсь Лукерья Шихова пыризы Со сяна, нимаз номинациын элькунысьтымы Вера Трефилова вормиз. Нырысь-валысь финн-угор яке самоди кылъёсын гожъяськисьёсты быръёзы шуыса пусъемын вал, но вожвылъяськонэ ӟуч кылын ужась трос гинэ финн-угор каналъёс пыриськизы, соин ик радъясьёс нимаз номинация висъязы. Дунъясьёс Вералэсь удмурт кыл, удмуртъёс сярысь ӟеч малпан кылдытон бордын тыршемзэ, нимысьтыз #инстаудмурточки ӵектоссэ пусйизы но сое но вормисен ялӥзы. Вормисьёс пӧлын удмуртъёслэсь трос луэмзэс радъясьёс оглом удмурт пыриськисьёслэн тросгес луэменызы но соослэн ӟеч ужъёсынызы валэктӥзы. Вожвылъяськонлы йылпумъянъёсъя ми малпанэ вуимы, удмурт кылын мерлыко вотэсъёсъя рынок кылдытыны луиз шуыса. Вань кулэяськон – вань ӵектон. Оскиськомы, удмуртъёслэсь мукет калыкъёс но адӟем карозы вожвылъяськонэз дунъясьёс Удмуртъёс сяна, вормисьёс пӧлы карел, саам, коми-пермяк, пор, карел, ханты, ненец, мокша но эрзя калыкъёсты возьматӥсь муртъёс пыризы Вормисьёсты коньывуон шорын Финляндие ӧтёзы. Отын соос финн-угор калыкъёслэн «Sugrifest» фестивальзы улсын ас калыкенызы, кылынызы, мерлыко вотэсъёсын ужаменызы тодматозы. Ватсалом, вормисьёсты сяна, дунъясьёс пыриськисьёсты «Звёзды будущего» номинациын пусйизы на. Таосыз пӧлы Удмуртиысь Елизавета Корнева шедиз. Радъясьёслэн кылъёссыя, та номинациын пусъемъёс вормонлы туж матын вал, но люкетӥз быдэ вуымтэ арлыдзы гинэ, со Финляндиын гастрольёсын ужаны шуг-секытъёс кылдытысал. Со сяна, анай кылынызы мыло-кыдо уж нуэмзы понна данъян грамотаосын Удмуртиысь Григорий Григорьев, Алина Крестьянинова, Евгения Лекомцева, Валерия Фёдорова но Мария Емельянова пусъемын. Вормисьёс Финляндие мыныны пумит луизы ке, та адямиос соослэсь интызэс басьтыны нырысетӥ кандидатъёс луозы. Радъясьёс вожвылъяськонэ пыриськисьёс пӧлысь мерлыко вотэсъёсты ужазы мыло-кыдо кутӥсь крезьгурасьёсты но группаосты утчазы. Та ласянь удмуртъёс пӧлысь Богдан Анфиногеновез, Анастасия Ивановаез но Владислав Степановез пусйизы. Со сяна, азьланяз «Азвесям», «Bobolenin» группаосмылы саклык висъяны ӵектӥзы. Озьы ик кыккылолык ужпумъёсъя (Лариса Широбокова нуэ) но киужъёсъя удмурт каналъёсты пусйизы. Вожвылъяськонэз Финлядиысь дышетонъя но лулчеберетъя министерство юрттэм улсын «Финляндия - Россия» огазеяськон радъяз. Тегъёс: мерлыковотэс Удмуртия Финляндия йӧскалыклулчеберет удмуртъёс удмурткыл финн-угоркалыкъёс  